El vicesecretari de Política Social i Sectorial del PP, Javier Maroto, ha afirmat aquest diumenge que el president de la Generalitat, Carles Puigdemont, s'ha "quedat sol" a Europa, que ha dit "no" a la ruptura. "Tots els dirigents de la UE han donat la raó" a l'actuació del govern espanyol i "Puigdemont s'ha quedat sol", ha assegurat. El secessionisme i el populisme "s'han trobat amb la realitat", ha dit en un acte del partit a Sant Sebastià. Maroto també ha carregat contra l'alcaldessa de Barcelona, Ada Colau, per dir que l'aplicació de l'article 155 és el fet "més terrible" dels últims 40 anys, una declaració que posa els "pèls de punta" si es té en compte que ara fa dos mesos es va produir l'atemptat terrorista a la Rambla, ha recordat. Maroto ha fet una defensa de l'espai europeu de "llibertat" i "legalitat" i l'ha contraposat a l'independentisme català. Segons ell "totes les veus de tots els dirigents" europeus han donat suport al govern espanyol. En aquest sentit, ha carregat contra Puigdemont per "haver comès el pitjor error que pot cometre un polític, que és dividir la societat i ocupar-se del que no és prioritari". D'altra banda, també ha criticat la posició del lehendakari, Iñigo Urkullu per haver afirmat que amb el 155 s'estaven "dinamitant ponts" i l'ha avisat que amb les seves paraules "es posa en risc l'estabilitat del país basc, i, per tant, també la d'Espanya. Maroto li ha aconsellat que "no es deixi contagiar pels aires de ruptura". Per la seva part la vicesecretària d'Estudis i Programes del PP, Andrea Levy, ha afirmat aquest diumenge en una entrevista a la Cope que "la normalitat institucional s'ha de reposar quant abans millor" i amb l'objectiu de convocar eleccions. No obstant, creu que Puigdemont vol fer "altres coses" amb el suport "o amenaça dels radicals de la CUP". Levy ha afegit que en cas de votar-se la setmana vinent una declaració d'independència el PP no votaria. La diputada ha denunciat que el Parlament està "tancat" i només s'obre perquè "Puigdemont i els seus facin discursos sobre la independència", però no per a "coses normals"

Summary: Maroto diu que Puigdemont s'ha "quedat sol" a Europa


Una dotzena de companyies catalanes d'instal·lacions participatives d'autor volen tornar a fer arts de carrer durant la desescalada però lamenten que les administracions no les tenen en compte. Per això han presentat un protocol tant a la Generalitat com al govern espanyol per tal d'oferir la seguretat necessària al públic i als programadors a l'hora de contractar aquest tipus de propostes artístiques de carrer. Paco Hernández, membre de la companyia Itinerània, lamenta que "només s'han tingut en compte espectacles tradicionals amb un escenari en una banda i públic assegut a l'altre, i s'ha oblidat els espectacles participatius basats en la interacció i el contacte a través del joc i l'experiència". "Nosaltres també existim", recorda. Les instal·lacions participatives d'autor són un tipus de propostes d'arts de carrer insòlites que utilitzen el joc i la interactivitat com a llenguatge per arribar a gent de totes les edats i per establir vincles entre el mateix públic, que esdevé protagonista dels relats que s'expliquen ja que hi intervenen directament. "Som conscients que els jocs es toquen i es comparteixen però volem superar aquests obstacles amb el protocol que hem presentat per complir les mesures de seguretat" explica Amaia Rodrigo, membre de la companyia Tombs Creatius. "Però no només per complir les mesures sanitàries, si no també per contribuir a estar sans mentalment, perquè la cultura també cura", afegeix Rodrigo. Hernández explica que la creació de Guixot de 8 fa ja tres dècades va començar a obrir camí en l'exploració d'aquest nou llenguatge dramatúrgic. Des de llavors, més d'una dotzena de companyies han anat sorgint i fent-se un lloc en el sector de les arts de carrer a Catalunya, com ara Itinerània, Toc de Fusta, Peus de Porc, Katakrak, Tombs Creatius, El Pájaro Jocs, Minimons, Cia Toti Toronell, Jocs Ambulants, Què fas Carlota, L'Avalot o Activa la Cultura & La Residual. Totes elles, sota el paraigua de diferents associacions professionals de les arts escèniques, tant de l'Estat com catalanes, han elaborat ara un protocol de seguretat per recuperar l'activitat durant la desescalada perquè, tal com expliquen, ofereixen activitats artístiques al carrer en què es poden controlar els aforaments, les distàncies i la higiene. A més, afegeixen, "cuiden la salut emocional del públic, especialment del familiar".   En el concepte d'instal·lacions s'engloben propostes escèniques molt diverses, sempre amb l'artesania, la singularitat i la interactivitat amb el públic com a punts en comú. Actualment, la majoria de les companyies que ofereixen aquest tipus d'espectacles tenen una gran projecció internacional i és que el mercat europeu valora especialment aquestes propostes, que són genuïnament catalanes i que gairebé no es troben a altres països amb una cultura de festes i festivals d'arts de carrer molt desenvolupada.  Les companyies catalanes d'instal·lacions participatives d'autor són petites empreses, en bona part cooperatives, que venen els seus espectacles a ajuntaments, teatres i festivals generant així llocs de treball directes per a actors i actrius, personal tècnic, artistes plàstics i també per a managers de distribució.  Protocols de seguretat adaptats Aquestes companyies han treballat conjuntament durant les últimes setmanes per definir protocols d'actuació adaptats a les especificitats de la seva activitat que compleixin les normatives sanitàries de la desescalada. A través d'associacions professionals d'arts escèniques com l'Associació de Teatre per a Tots els Públics (TTP), han fet arribar a l'Institut Català de les Empreses Culturals (ICEC) aquesta proposta de protocol per tal que el PROCICAT pugui valorar-la.  Les companyies volen oferir seguretat, tant al públic com als programadors. Entenen que en aquests moments de desescalada existeix la por que els contagis puguin ocasionar nous rebrots que empitjorin la situació però recorden que des que es va decretar l'estat d'alarma, han respectat en tot moment la normativa sanitària prioritzant la salut col·lectiva. "Estem vivint una situació dramàtica i entenem la por dels programadors i el públic però la por es combat amb responsabilitat i valentia de programar espectacles segurs", defensa Rodrigo. Per continuar-ho fent, han decidit elaborar un protocol per adaptar la seva activitat com ara controlar els aforaments delimitant i redistribuint els espais per garantir les distàncies de seguretat i limitant el nombre de públic. També netejant constantment mans i superfícies, amb dispensadors de gel hidroalcohòlic a l'entrada i dins de les instal·lacions i proposen que sigui obligatori entrar-hi amb mascareta.  La temporada alta en perill Aquestes companyies reivindiquen la necessitat d'incloure les instal·lacions en les programacions d'arts de carrer d'aquest estiu. La covid19 ha afectat precisament la temporada alta d'aquest tipus d'espectacles, que té lloc entre el març i el setembre, i encara més impedint viatjar, ja que bona part de la facturació d'aquestes companyies ve donada per la contractació internacional. Moltes d'elles, com Itinerània, calculen que, si la situació no millora, enguany perdran el 95% de a facturació.

Summary: Companyies catalanes d'instal·lacions participatives reclamen tornar a fer arts de carrer durant la desescalada


La intervenció integral del passeig de la Boca de la Mina s'emporta més de 3 milions d'euros, convertint-se en el projecte amb més dotació pressupostària dels últims anys a Reus. Amb una subvenció directa dels fons Feder, la ciutat podrà recuperar aquest emblemàtic camí, desdibuixat i en cert desús, que va del barri Gaudí fins a l'Institut Pere Mata, passant per diversos masos, i que té continuïtat més enllà, cap a comarques veïnes. En el seus 1,3 quilòmetres de passeig, però, està ple de solcs, sense il·luminació ni punts on fer-hi parada. A part d'arranjar la problemàtica dels escòrrecs en el subsòl, es complementarà amb parcs botànics d'arbrats autòctons i plantes aromàtiques. L'objectiu és que el vial, construït el segle XIX, torni a tenir l'ús i funcionalitat com a zona d'esbarjo d'anys enrere. La consellera de Governació, Meritxell Borràs, ha anunciat aquest dilluns el finançament provinent dels Feder.

Summary: Destinen més de 3 milions d'euros a la millora integral del passeig de la Boca de la Mina de Reus


Renfe ha decidit ampliar de 1.000 a 3.000 els bitllets diaris a 5 euros per la campanya promocional de l'AVE 'low cost', l'Avlo, que finalitza el proper dimecres. A través d'aquesta, la companyia ha venut 7.000 bitllets, un miler al dia, des del passat 27 de gener. Renfe ha pres aquesta decisió donada l'"alta demanda i expectació generada". Un cop finalitzada la campanya, Renfe haurà venut fins a 16.000 bitllets a cinc euros per a la posada en marxa del nou Avlo, que uneix Barcelona i Madrid amb tres freqüències per sentit i dia a partir del 6 d'abril.

Summary: Renfe amplia a 3.000 els bitllets diaris a 5 euros fins dimecres per la campanya promocional de l'AVE 'low cost'


Els Mossos localitzen tres lladres que sostreien objectes de valor i diners de vehicles distraient els ocupants ACN Barcelona.-Els Mossos d'Esquadra han detingut un grup de persones que practicava furts i robatoris a turistes a les àrees de servei de l'AP-7. Els tres detinguts sostreien objectes de valor i diners de l'interior de vehicles després de distreure els seus ocupants, tal i com ha explicat la policia catalana en un comunicat. Segons els Mossos, també actuaven a l'interior dels restaurants de les àrees de servei distraient les víctimes per sostreure'ls els objectes de valor de damunt de les taules. La investigació, que s’ha allargat durant un mes, acredita que els detinguts són carteristes multireincidents, que actuen principalment en establiments i hotels del centre de Barcelona.  La policia assegura que algun dels investigats té en vigor una ordre d'allunyament d'hotels de la demarcació de Barcelona a causa de la seva elevada multireincidència i diverses ordres de recerca emeses per jutjats de Catalunya. Els detinguts, amb nombrosos antecedents per delictes contra el patrimoni, llogaven vehicles en diferents empreses de lloguer per desplaçar-se i cometre els furts. Els investigadors han pogut implicar-los en  dos robatoris violents i un furt, tot i que se'ls relaciona amb diversos fets més, motiu pel qual no es descarten noves detencions. Els autors han sostret telèfons mòbils, diners en efectiu i objectes d’electrònica. Els mossos els van detenir el 2 de març i van passar a disposició del jutge que ha determinat llibertat amb càrrecs.

Summary: Detenen un grup multireincident que robava a turistes a les àrees de servei de l'AP-7


El Ministeri d'Educació ha publicat aquest dimarts al BOE l'ordre que regula les proves d'avaluació final de l'Educació Secundària Obligatòria (ESO) que es duen a terme el darrer curs d'aquesta etapa i que a Catalunya, el Consell Superior d'Avaluació del Sistema Educatiu tenia programades per la primera setmana de febrer. Segons la normativa del Ministeri, enguany, les proves s'han de dur a terme durant el tercer trimestre lectiu, és a dir, els mesos d'abril, maig i juny, i per aquest motiu, des del Departament d'Ensenyament, s'està valorant quina afectació tindrà aquesta ordre tenint en compte el context polític actual amb la intervenció del Govern. Per tant, està estudiant si s'hauran d'aplaçar o no per complir la normativa estatal.   El Ministeri estableix que aquestes proves, després de la moratòria que es va plantejar a les revàlides previstes amb la LOMCE,  a l'espera d'un Pacte d'Estat per l'Educació, no tindran encara efectes acadèmics, sinó tan sols de diagnòstic, una característica que ja es donava a Catalunya, des que es van començar a implantar. L'ordre del BOE planteja que les proves tinguin un caràcter mostral, però que les diferents comunitats autònomes poden ampliar el nombre de centres que les fan o estendre-les amb caràcter censal, es a dir, que els facin tots els alumnes. Aquest era el model que, fins ara, se seguia a Catalunya, per poder fer un diagnòstic del sistema.  Les proves d'aquest curs, segons el Ministeri, avaluaran les competències matemàtica, lingüística (en llengua castellana, primera llengua estrangera i en les comunitats autònomes amb llengua cooficial, també aquesta matèria) i la competència social i cívica, en proves que duraran 60 minuts amb 15 minuts de descans entre cada examen. El Ministeri estableix que els centres organitzin les proves en 4 dies, ampliable a 5 en el cas de les comunitats amb llegua cooficial.  Com a novetat, les proves dissenyades pel Ministeri inclouen un ''qüestionari de context'' que ha de servir perquè els alumnes responguin sobre situacions personals, familiars, escolars i socials com ara el grau de formació dels pares, l'absentisme escolar, les repeticions o el temps que es dedica a fer els deures a casa, aspectes que poden condicionar els resultats acadèmics dels alumnes.  El Ministeri estableix que cada administració educativa elabora els informes amb els resultats i que podrien fer-se, si així ho decideix cada comunitat, informes per cada centre que hi ha participat.  Ensenyament està valorant el contingut d'aquesta ordre per decidir si cal emprendre alguna iniciativa i canviar el calendari o el contingut de les proves dissenyades pel Consell Superior d'Avaluació del Sistema Educatiu, que des de fa dos cursos incloïen, per exemple, una prova de competència cientificotècnica, i estava previst per enguany, afegir-hi una dimensió ''transaccional'' en què els alumnes haguessin de relacionar i contrastar lectures.

Summary: El Ministeri publica el disseny de les proves de 4t d'ESO i Ensenyament valora com afectarà als alumnes catalans


El PP s'ofereix a pactar "millores" a les seves reformes, però defensa el tronc del seu programa electoral ACN Madrid.-El document que el PP va fer arribar aquest dimecres a la resta de formacions no ha obtingut, de moment, cap resposta positiva de cara a la investidura de Mariano Rajoy. Els populars asseguren que és una proposta "oberta" i aspiren a arrossegar C's al 'sí' per forçar el PSOE a fer una abstenció, però aquests dos destinataris prioritaris del document ja han descartat establir cap negociació en base a les propostes que incorpora. El diputat socialista Enrique Serrano, que va ser membre de l'equip negociador de Pedro Sánchez després del 20-D, ha descartat de manera taxativa que els socialistes estudiïn el document de cara a una possible entesa, i ha reiterat el 'no' a la investidura de Rajoy. C's, que ja té decidida l'abstenció (la va aprovar dimarts la seva executiva) tampoc veu en el document cap base per a un acord i fins i tot ha retret a Rajoy que aspiri a obtenir del PSOE una investidura "gratis". Tan bon punt Rajoy va tancar aquest dimecres amb Sánchez la seva ronda de contactes, els populars van fer arribar a la resta de partits un document que –segons havien anunciat- havia de recollir aqueles qüestions que estaven disposats a negociar, però que finalment va adoptar forma de programa d'un hipotètic govern que recollia bàsicament el seu programa electoral. La vicesecretària general del PP, Maria Dolores de Cospedal, ha assegurat aquest dijous que és un document obert a la discussió i a la negociació, i fins i tot s'ha ofert a "millorar" alguns aspectes de la reforma laboral, però ha deixat clar que els populars tenen intenció de mantenir el tronc de les reformes que han fet fins ara.  Amb aquesta premissa, i malgrat que Mariano Rajoy ja va fixar dimecres dues dates clau a l'imaginari de les negociacions -3 d'agost primera votació d'investidura i 27 de novembre possibles terceres eleccions- els socialistes mantenen que ells són "l'alternativa" i que Rajoy ha buscar suports entre els seus "aliats potencials" de la dreta. Serrano, figura pròxima a Pedro Sánchez, ha assegurat que la posició del PSOE no depèn en absolut del document del PP, que per altra banda demostra –segons ha afirmat aquest dijous a San Lorenzo de El Escorial- la intenció del PP de perseverar en les polítiques que Mariano Rajoy ha desplegat aquesta legislatura.   El contingut del document fins i tot ha provocar aquest dijous la queixa del líder de C's, partidari d'un entesa entre PSOE i PP per poder formar govern. A una entrevista a Onda Cero Rivera ha retret a Rajoy que per ara el PP "no ha ofert res" al PSOE, i li ha recordat que no pot demanar que els socialistes l'investeixin "gratis".

Summary: El PSOE descarta negociar en base al document del PP, i C's retreu a Rajoy que aspiri a una investidura "gratis"


L'artista italià resident a Barcelona TVBoy ha convertit Òscar Camps en sant en la seva última obra urbana feta aquest dijous a la nit. El fundador de l'ONG Proactiva Open Arms sosté un migrant rescatat a l'estil de la 'Pietat' de Miquel Àngel. "Aquesta nit a la platja de la Barceloneta ha aparegut un nou sant: Sant Òscar Camps", ha dit el grafiter a través de les xarxes socials. L'obra, titulada 'La Pietà di San Oscar', està feta com és habitual en les obres de TVBoy sobre mobiliari urbà, en aquest cas just on comença la sorra de la platja de la Barceloneta, a l'alçada de la plaça del Mar, amb la qual cosa el mar Mediterrani apareix com a fons de l'obra. La temàtica humanitària al Mediterrani no és nova per a l'artista, ja que havia realitzat recentment una obra semblant a Sicília però amb Carola Rackete, la capitana del vaixell de rescat Sea-Watch, com a protagonista. Com va fer en aquella ocasió, ha dibuixat una aureola al voltant del cap de Camps. A Barcelona les obres pictòriques del grafiter han tingut com a protagonistes l'alcaldessa de Barcelona, Ada Colau, vestida de Wonder Woman; l'expresident Carles Puigdemont figurat de Harry Potter; o Miquel Iceta i Inés Arrimadas fent-se un petó, entre d'altres.

Summary: L'artista Tvboy "santifica" Òscar Camps amb un rescatat als braços en una pintura a la Barceloneta


La circulació entre El Prat i l'aeroport està interrompuda i es registren 30 minuts de retard a l'R2 Sud i Nord per una avaria de senyalització que afecta des de les 10.45 hores les instal·lacions d'Adif a la zona, segons ha informat Renfe. Els viatgers que van o venen de l'aeroport transborden al metro. Aquest és el segon incident de la jornada. El primer, ja solucionat, s'ha produït entre Sants i l'Hospitalet i ha provocat demores que han arribat als 45 minuts en les línies R1, R3 i R4. A més, hi ha demores de més de 30minuts a l'R13, R14, R15 i R16 per una avaria que afecta el subministrament elèctric d'Adif a l'Estació de França que limita la capacitat operativa en aquesta estació.  (Aquesta notícia actualitza l'anterior sobre el mateix tema amb més incidències a la xarxa)

Summary: ACTUALIZACIÓ:Interrompuda la circulació entre el Prat i l'aeroport i retards de 30 minuts a l'R2 Sud i Nord per una avaria


L'Ajuntament de Barcelona ha ordenat el tancament de 615 pisos turístics il·legals durant els mesos de juliol i agost, que ha anat acompanyat d'una multa de 30.000 euros per als propietaris. D'aquests, 418 s'han detectat per l'equip específic creat de cara a l'estiu per controlar aquesta activitat i els altres 197 s'han identificat amb l'equip habitual. A més, properament rebran procediments disciplinaris 32 allotjaments que actuaven com a hostals sense disposar de llicència. La feina de l'Ajuntament també se centra en les plataformes de publicitat d'aquests apartaments turístics, com Airbnb o Homeway, que ja han rebut una primera sanció de 30.000 euros i podrien rebre una segona de fins a 600.000 si no aturen la seva activitat.

Summary: L'Ajuntament de Barcelona ordena el cessament de 615 pisos turístics il·legals durant l'estiu amb sancions de 30.000 euros


Societat Civil Catalana ha celebrat la sentència del 9-N i ha dit que aquesta “restaura” l’estat de dret i “adverteix” que no quedaran impunes els actes d’aquells que vulguin actuar al marge del marc de convivència". Segons ha indicat l’entitat en un comunicat, la sentència “posa fi al lamentable episodi viscut quan, en contra de les regles bàsiques de la democràcia, el senyor Mas va decidir continuar amb la celebració de la consulta del 9 de novembre del 2014, tot i la prohibició dictada pel Tribunal Constitucional”. “Aquella flagrant desobediència al màxim intèrpret de la Constitució va ser un desafiament a l'Estat de dret sense precedents a la nostra democràcia”, apunta l’entitat, que afegeix que “molts ciutadans es van sentir desemparats aquell dia en comprovar com els poders públics actuaven impunement al marge de la llei que és garantia dels drets de tots”. El Tribunal Superior de Justícia de Catalunya (TSJC) ha condemnat Mas a 2 anys d'inhabilitació, Ortega a 1 any i 9 mesos i Rigau a un any i mig, pel procés participatiu del 9 de novembre del 2014. Tots tres han estat condemnats pels delictes de desobediència i absolts del de prevaricació. El president del TSJC, Jesús María Barrientos, ha fet aquest dilluns a la una del migdia la lectura pública de la decisió del tribunal, que s'ha pres per unanimitat.

Summary: SCC celebra la sentència del 9-N i diu que “restaura” l’estat de dret


La línia R15 s'ha hagut d'interrompre des d'un quart de quatre d'aquesta tarda entre Móra la Nova (Ribera d'Ebre) i Reus després que un tren de mercaderies ha descarrilat d'una de les rodes d'un vagó a prop de l'estació de Riudecanyes (Baix Camp), segons ha informat Renfe. La companyia ferroviària ha establert un servei alternatiu per carretera entre Reus i Marçà-Falset perquè els passatgers afectats puguin continuar el seu viatge.  De moment, no hi ha una previsió de restabliment de l'R15 ja que els tècnics de la companyia ferroviària estan valorant l'abast de la incidència, segons ha puntualitzat Renfe.

Summary: Un tren de mercaderies descarrila a Riudecanyes i obliga a interrompre la circulació ferroviària entre Móra la Nova i Reus


L'Ajuntament de Mollet del Vallès (Vallès Oriental) ha aprovat una moció que planteja retornar a les famílies molletanes els diners de més que van pagar a les escoles bressol municipals a causa dels impagaments dels ajuts entre els cursos 2012 -13 i 2016 -17. El text, que ha arribat al ple a través d'una proposta del PDeCAT, parteix de la base que els diners es recuperaran, ja que hi ha hagut sentències favorables a altres consistoris que també havien reclamat aquests pagaments,. Així, planteja que en els propers mesos es faci un estudi econòmic detallat des de l'any 2012 que determini la quantitat exacta que el consistori va deixar de percebre i quin percentatge van haver d'assumir els pares dels alumnes. Aquesta iniciativa ha prosperat amb el suport de tots els grups municipals.  La moció recorda que l'Ajuntament de Mollet del Vallès ha reclamat a la Generalitat el retorn de gairebé 600.000 euros corresponents a aquestes ajudes no percebudes.  Segons ha explicat el regidor del PDeCAT Jordi Talarn, la proposta vol posar en valor que hi ha una part d'aquestes ajudes perdudes que han aportat les famílies. Així mateix ha explicat que les dificultats que hi ha hagut en les escoles bressol han anat acompanyades d'un increment de les quotes dels centres educatius que ha estat assumit pels pares. "A Mollet hem passat els últims quatre anys d'una tarifa de poc més de 100 euros a una de més de 200", ha comentat el regidor. En aquest sentit ha apuntat que si el Govern torna a aportar les ajudes hauran de tornar-se a revisar a la baixa les quotes.

Summary: Mollet retornarà a les famílies els diners de més que van pagar a les escoles bressol pels impagaments de la Generalitat


Quim Torra prendrà possessió com a 131è president de la Generalitat aquest dijous al matí en un acte sobri i sense convidats al Palau de la Generalitat. L'acte encara no s'ha convocat oficialment però, segons han explicat fonts del Palau a l'ACN, es farà finalment demà tot i que inicialment estava previst per dimecres a la tarda. De fet, aquesta matinada el Diari Oficial de la Generalitat de Catalunya (DOGC) ja ha publicat el decret de nomenament de Torra firmat pel rei Felip VI, el pas imprescindible perquè aquest pugui prendre possessió. S'estan ultimant els detalls d'un acte que serà molt diferent a les preses de possessió que s'han fet fins ara i a la del gener del 2016, quan Carles Puigdemont va agafar el relleu d'Artur Mas. I és que aquesta vegada se celebrarà en una situació d'excepcionalitat encara sota l'aplicació del 155. Torra sí que repetirà la fórmula de Puigdemont per prometre el càrrec "amb fidelitat al poble de Catalunya", sense referències al Rei ni a la Constitució. El 12 de gener del 2016 Puigdemont va prendre possessió del càrrec de president de la Generalitat en un acte institucional al saló Sant Jordi del Palau, acompanyat d'uns 400 convidats, amb una senyera i sense fotografia del Rei. A més, just després de prendre possessió, Puigdemont i Mas van sortir a la plaça Sant Jaume per saludar els centenars de persones que eren fora del Palau escenificant el relleu al capdavant de la Generalitat. Unes imatges que aquesta vegada no es repetiran. Ja s'han començat a conèixer alguns detalls d'un acte institucional que es preveu breu, sobri i sense convidats. I tot apunta que es canviarà de sala i no es farà al Saló Sant Jordi. Tot apunta que després de prendre possessió, Torra no pronunciarà un discurs, com fan habitualment els presidents en aquest tipus d'acte institucional.  Puigdemont va sorprendre fa dos anys canviant la fórmula de prometatge. Llavors la presidenta del Parlament, Carme Forcadell, li va preguntar si prometia "complir fidelment les obligacions del càrrec de president de la Generalitat amb fidelitat a la voluntat del poble de Catalunya, representat pel Parlament", sense fer cap esment a la Constitució espanyola ni al Rei, i Puigdemont va respondre afirmativament sense afegir res més. I, segons va avançar el mateix Torra en la roda de premsa des de Berlín, ell té previst utilitzar la mateixa fórmula.  L'acte està organitzat des del Palau de la Generalitat però tenint en compte que el 155 no s'aixecarà fins que es nomenin els consellers, el govern espanyol té previst supervisar el format i contingut de la presa de possessió.

Summary: ACTUALIZACIÓ:Torra prendrà possessió com a 131è president de la Generalitat dijous al matí en un acte sobri i sense convidats


El president de la Generalitat, Quim Torra, ha dit que cal "depurar responsabilitats" després que el diari 'Ara' hagi publicat el que empreses públiques i administracions de l'Estat van treure de forma massiva els diners que tenien a CaixaBank i Banc Sabadell a partir del 2 d'octubre, seguint "ordres polítiques". Davant d'aquestes informacions, Torra ha piulat a Twitter: "Un (altre) escàndol gravíssim. Com l'Estat va utilitzar tots els mitjans al seu abast per a abatre una causa justa, pacífica i democràtica. Fins i tot desestabilitzar l’economia! Exigirem totes les explicacions i investigacions que calguin. I depurar-ne les responsabilitats."

Summary: Torra demana depurar responsabilitats davant les informacions d'una retirada de diners de l'Estat dels bancs catalans


La presidenta estatal de Cs, Inés Arrimadas, ha tornat aquest dilluns al Parlament. L'excap de l'oposició a Catalunya i el portaveu del grup, Carlos Carrizosa, han apel·lat a "l'esperit" dels dies 6 i 7 de setembre de 2017 -quan es van aprovar les lleis de la desconnexió- per demanar de nou a PSC i PPC una llista electoral constitucionalista. En aquest sentit, Arrimadas ha subratllat que el constitucionalisme hauria d'estar "més unit que mai" per "fer front al separatisme". A més, Arrimadas ha acusat l'expresidenta del Parlament, Carme Forcadell -empresonada a Wad Ras-, de permetre el "major atac" de deslegitimació a la cambra en 40 anys des de la seva restitució. Després de reunir-se amb el grup parlamentari, Arrimadas ha comparegut davant la premsa per recordar el "dia trist" del 7 de setembre d'ara fa 3 anys. La líder de Cs ha tornat a valorar que aquell ple va ser un "atac a la democràcia", a més d'un "episodi lamentable". Arrimadas ha vinculat l'aprovació de les lleis de la desconnexió amb la celebració dels 40 anys del restabliment de la cambra, ja que aquesta tarda el Parlament celebra un acte amb exdiputats i exdiputades. L'excap de l'oposició ha asseverat que el "major atac" contra el Parlament el va perpetuar el separatisme ara fa tres anys, i ha acusat Forcadell de "permetre-ho". Tot i això, ha celebrat que la democràcia espanyola fos "molt més forta del que el separatisme es creia". Per la seva banda, Carrizosa ha tornat a defensar la fórmula de la unió constitucionalista per reclamar, de nou, un front comú a PSC i PPC de cara a les properes eleccions: "Demanem que ens unim com ho vam fer els dies 6 i 7 de setembre per fer front al separatisme", ha insistit. Carrizosa també ha criticat que el Parlament "fes un homenatge" a Forcadell divendres passat, en l'acte dels expresidents de la cambra, i ha explicat que Cs ha elevat un escrit de queixa formal a la Mesa.

Summary: Cs apel·la a "l'esperit" del 6 i 7 de setembre de 2017 per demanar a PSC i PPC una llista electoral constitucionalista


La Confederació Hidrogràfica de l'Ebre (CHE) ha iniciat les obres de millora ambiental de les sèquies de l'illa de Buda, a l'hemidelta dret, a Sant Jaume d'Enveja, i la de Casilla, a l'Aldea, a l'hemidelta esquerre. Les actuacions s'han iniciat un cop va finalitzar, aquest passat octubre, la campanya de regadiu. Amb un pressupost d,1.227.451 euros, tenen com a objectiu millorar l'eficiència del sistema de regadiu, evitant les pèrdues d'aigua, i també l'equilibri de l'ecosistema del parc natural, frenant la proliferació de les algues a les canalitzacions. Els treballs se sumen a altres actuacions a la xarxa de regadiu del delta de l'Ebre per part de la CHE durant els últims anys que han suposat una inversió de 3,7 milions d'euros.

Summary: La CHE inicia les obres de millora de les sèquies de l'illa de Buda i de Casilla, al delta de l'Ebre


L'Ajuntament de Figueres planteja comprar l'antic cinema 'Las Vegas' que el cineasta Ventura Pons ha llogat per fer-hi projeccions de pel·lícules catalanes i en versió original. El ple d'aquest dijous va aprovar fer una reserva de 200.000 euros (dels 350.000 que el consistori preveu aportar-hi) per finançar les obres de rehabilitació de l'equipament, que ja s'han iniciat. Paral·lelament, preveu presentar en les properes setmanes un conveni que estableixi la col·laboració econòmica així com la opció a compra de l'edifici, que estaria valorat en prop d'un milió d'euros. L'alcaldessa, Marta Felip, ha explicat que es podria assumir en dues o tres anualitats i que permetria a la ciutat el pugui utilitzar per a usos públics com ara congressos o activitats educatives. El projecte preveu dividir la sala de cinema (que tenia capacitat per a un miler d'espectadors) en quatre. La planta baixa tindria capacitat per a unes 600 persones mentre que a la part superior se'n crearien tres més. El cinema es va inaugurar l'any 1964 convertint-se en el més gran de la província i va tancar portes l'any 2004.

Summary: Figueres vol comprar l'antic cinema 'Las Vegas' que el cineasta Ventura Pons ha llogat per projectar-hi pel·lícules


L’Agència de Residus de Catalunya ha aprovat atorgar 1,3 milions d’euros en ajuts convocats l’any 2017 perquè 71 ajuntaments d'arreu de Catalunya i el Consell Comarcal d'Osona promoguin la utilització d'àrids reciclats dels residus de la construcció amb marcatge CE en obres, segons ha informat aquest dimecres el Departament de Territori i Sostenibilitat. L’import dels ajuts prové del cànon de residus de la construcció. La majoria dels ens locals beneficiaris són de les comarques de Lleida (39), amb 948.800 euros, seguits dels de Girona (14) amb 196.000 euros; de les Terres de l’Ebre (10) amb 95.200 euros, i de Barcelona (8) amb 60.400 euros.  En total els ajuts permetran gestionar més de 168.000 metres cúbics d’àrids reciclats, la majoria destinats a la millora de camins. Els àrids reciclats són el resultat del tractament del material inorgànic que prèviament s’ha usat en la construcció, provinent d’un gestor autoritzat. La seva reutilització compleix els principis de l’economia circular, ja que evita noves extraccions, amb l’estalvi i els beneficis ambientals que comporta. El 40% dels residus, reaprofitats Catalunya compta amb 59 plantes que fabriquen àrids reciclats, 23 que fan triatge dels materials dels residus de la construcció, sis plantes de transvasament i una xarxa de 52 dipòsits controlats per a aquests residus. Segons el Departament, actualment es valoritza el 40% dels residus procedents de la construcció, percentatge que representa 1,1 milions de tones dels 2,7 milions de tones generades. Es preveu que l’any 2020 el mercat dels àrids reciclats s’haurà desenvolupat prou com perquè tota la seva producció sigui absorbida en diferents aplicacions.

Summary: L'Agència de Residus atorga 1,3 MEUR a una setantena d'ajuntaments per a la utilització d'àrids reciclats


L’agència de qualificació de deute Standard & Poor’s ha decidit mantenir la nota de la companyia italiana en BBB+ després de l’anunci de l’opa sobre Abertis, però li ha rebaixat la perspectiva d’estable a negativa. Amb tot, Standard % Poor’s considera positiva l’operació, en tant que mostra la intenció d’Atlantia de diversificar el negoci i reduir-ne l’exposició al mercat italià. L’agència de qualificació de deute espera que el palanquejament de la companyia italiana s’incrementi “de manera significativa” a tenor del deute de l’adquisició. També alerta que l’impacte potencial en la qualificació dependrà del nivell d’acceptació dels accionistes, de la part que es pagui en accions i de les vendes d’actius futurs o de l’augment del capital. La perspectiva negativa reflecteix, segons Standard & Poor’s, la seva expectativa que les línies de crèdit d'Atlantia “es deterioraran” i que el grup “podria tenir problemes” per tornar a ajustar els fons de les operacions a deutes d’entre el 12% i el 13%. En aquest sentit, des de l’agència de qualificació se suggereix a Atlantia que no descarti possibilitats com ara vendre participacions minoritàries d’alguns negocis, incrementar el capital o disposar de valors no estratègics.

Summary: Standard and Poor's manté la nota d'Atlantia després de presentar l'opa sobre Abertis però li rebaixa la perspectiva


En total, van programar 1.083 espectacles, la gran majoria de producció catalana ACN Barcelona.-El nombre d'assistents als teatres i auditoris de referència integrats en el Sistema Públic d'Equipaments Escènics i Musicals durant el 2017 va augmentar un 8,4% respecte l'any anterior, fins als 536.113 espectadors, segons el Departament de Cultura. Aquests equipaments es van programar un total de 1.083 espectacles i concerts durant el 2017, dels quals 823 eren de producció catalana, 157 de producció estrangera i 103 de la resta de l'Estat. D’aquests 536.113 espectadors, 287.500 van assistir a espectacles d’arts escèniques (200.697 teatre, 56.173 circ i 30.630 dansa), 234.011 a concerts i 14.602 a espectacles multidisciplinaris. L’SPEEM és el conjunt organitzat d’entitats titulars d’equipaments escènics i musicals que promouen programacions escèniques i musicals a tot el territori. Els teatres i auditoris de referència són els equipaments escènics i musicals locals multifuncionals (E3) de municipis de més de 50.000 habitants o capitals de comarca de més de 15.000 habitants, que tenen un mínim de dues sales amb programació professional estable. Actualment, hi ha integrats en aquesta tipologia els municipis de: Badalona, Girona, Granollers, Figueres, l’Hospitalet de Llobregat, Lleida, Manresa, Mataró, Olot, Reus, Sabadell, Sant Cugat del Vallès, Santa Coloma de Gramenet, Tarragona, Terrassa, Tortosa, Vic i Viladecans.

Summary: El nombre d'assistents als teatres i auditoris públics creix un 8,4% durant el 2017


Els Mossos d'Esquadra van detenir divendres passat dos homes de 33 i 51 any, el primer veí de Tamarit de Llitera i nacionalitat espanyola, i el segon veí de Lleida i nacionalitat colombiana, per cultivar marihuana en una nau de l'Horta de Lleida. Des de finals de l'any passat els veïns de la Partida Plana del Bisbe patien talls intermitents de llum i van alertar a la companyia distribuïdora per la incidència. En tenir coneixement dels fets, els mossos van fer una recerca per la zona ja que els talls podrien venir causats per un consum fraudulent com pot ser el cultiu interior de marihuana. La plantació es va localitzar en una nau aparentment sense activitat. Els agents hi van trobar 622 plantes en creixement i 579 en producció. Durant la investigació que va fer la policia al lloc de la nau, es va poder detectar unes persones que portaven material per cultivar marihuana com ara adob i sacs de substrat vegetal. Després d'uns dies de seguiments, els agents van reunir la informació suficient per culminar la investigació. Finalment, a darrera hora de divendres, els mossos van detenir dos persones quan arribaven al lloc i obrien el cadenat de la nau. Al fons de l'edifici hi van localitzar dues estructures metàl·liques que conformaven una sèrie de zones separades per realitzar el cultiu per etapes. Estaven equipades amb il·luminació artificial, climatització i un sistema de reg i adobat automatitzat amb 6 dipòsits de 1.000 litres. La instal·lació estava composada per 82 làmpades de 600 watts amb els seus transformadors i estava connectada directament a la xarxa elèctrica, cosa que explicava les incidències detectades. El sistema facilitava el cultiu autònom amb molt poca inversió per part dels responsables i potencialment permetia fins a cinc collites anuals. Els detinguts van passar diumenge a disposició judicial.

Summary: Detenen dues persones per cultivar marihuana en una nau de l'Horta de Lleida


El ministre de l'Interior en funcions, Jorge Fernández Díaz, ha assegurat aquest dimecres que la inestabilitat a Catalunya fruit del 'no' de la CUP als pressupostos és el que passa "quan un s'instal·la en la contradicció de deixar que gestioni el sistema qui es qualifica a ell mateix com antisistema". Ha recordat que Carles Puigdemont és president de la Generalitat "gràcies a la CUP" i ha assegurat que "a qui pacta amb antisistema li passen aquestes coses". També ha recordat que la CUP "no ha condemnat mai a ETA" i "té com a referent polític a Otegi", i ha assegurat que el que és "greu" és que aquesta formació "és qui està sostenint i donant suport a la institució que gestiona l'autogovern de Catalunya".  Fernández Díaz ha fet aquestes manifestacions en el transcurs d'una intervenció al Seminari Internacional sobre el paper de les víctimes del terrorisme al que també ha participat el ministre d'Exteriors en funcions, José Manuel García-Margallo.  Segons ha afirmat, el que és "greu" a Catalunya no és que no s'aprovin els pressupostos, sinó que "deu diputats antisistema" puguin condicionar el govern de Catalunya. En tot cas, segons el ministre "a Catalunya fa molt de temps que no estem instal·lats a la normalitat" i el veto de la CUP hauria de fer que el president Puigdemont recuperés "el seny".

Summary: Fernández Díaz sobre el veto de la CUP als pressupostos: "A qui pacta amb els antisistema li passen aquestes coses"


Els manresans majors de 16 anys podran votar un total de 200.000 euros del pressupost de 2016 que es repartiran en quatre projectes diferents -50.000 euros per a cadascun-. D'aquesta manera, el consistori dobla la partida destinada als pressupostos participatius, que culminarà l'abril de 2016 amb l'aprovació dels projectes seleccionats. Segons ha explicat la regidora de Participació Ciutadana, Àuria Caus, s'espera una participació més elevada respecte l'any passat, quan van votar 411 persones, ja que s'han ampliat els dies de votació i també es podrà fer on-line. Els quatre projectes guanyadors estaran relacionats amb la millora de l'espai públic, l'urbanisme, els equipaments o activitats i serveis. L'Ajuntament de Manresa ha presentat aquest dimarts les línies principals i el calendari previst per als pressupostos participatius del 2016. La regidora de Participació Ciutadana, Àuria Caus, ha recordat que l'inici del procés va iniciar-se el setembre de 2013 i es va acordar desenvolupar el projecte en tres fases, de manera que s'anés ampliant progressivament la participació de la ciutadania en l'elaboració del pressupost municipal. En aquests moments ja s'està implementant la tercera fase del procés, que ha doblat la partida pressupostària que se sotmetrà a votació de la  ciutadania arribant als 200.000 euros. A més, Caus ha explicat que en el nou model de pressupostos participatius també s'integren els pressupostos participatius territorials, valorats en 120.000 euros. Es tracta de quatre partides que sumen 30.000 euros cadascuna que es reparteixen en els quatre districtes que té la ciutat: Centre, Llevant, Ponent i Nord.  Els Consells de Districte són els òrgans de deliberació i representació del districte on es tracten els assumptes que afecten el territori i es coordinen les actuacions que s'hi desenvolupen.  Un procés de finalitzarà l'11 d'abril de 2016 El procés de pressupostos participatius arrenca aquest mes de novembre amb les sessions explicatives i finalitzarà l'11 d'abril de 2016 amb la votació de les propostes finalistes. Segons ha detallat Caus, del 16 de novembre al 31 de gener les entitats de la ciutat podran presentar les seves propostes, que seran valorades per tècnics especialistes de diferents àrees de l'Ajuntament. Un cop escollides, del 9 al 24 de març es farà una exposició pública de les propostes i l'1 d'abril hi haurà una presentació pública. Finalment, tots els manresans majors de 16 anys podran votar presencialment i on-line.  La participació a les votacions de les propostes del 2015 va ser de 411 persones i Caus creu que enguany aquesta participació es pot augmentar, ja que s'han facilitat els mitjans per votar i també s'ha ampliat el termini. Les propostes guanyadores del 2015 i que en aquests moments estan a punt d'executar-se van ser les presentades per l'Associació de Veïns del Xup, que proposaven l'adequació del camí de Rajadell; la proposta de Meandre de connectar el Parc del Cardener amb la Torre Lluvià; el projecte de l'Associació de Veïns de la Font dels Capellans de fer formació en relació als desfibril·ladors; i el trasllat del camp de beisbol.

Summary: L'Ajuntament de Manresa sotmetrà a votació de la ciutadania 200.000 euros del pressupost de 2016


Granados convida els grups parlamentaris a utilitzar la sessió de control de la setmana que ve en un debat per "escatir els fets" ACN Barcelona.-La portaveu parlamentària del PSC, Eva Granados, no ha descartat un ple extraordinari sobre el cas Vidal però ha advertit que amb la majoria a la Mesa del Parlament es podria endarrerir fins al 31 de juliol. "Han de passar tantes coses en aquest  país [fins llavors] que és molt més efectiu forçar compareixences i una eventual comissió d'investigació que no un ple extraordinari", ha advertit al PPC, que ho ha posat sobre la taula. En aquest sentit, Granados ha plantejat als grups que si volen debatre-ho al ple facin servir la sessió de control i les interpel·lacions de la setmana vinent per "escatir els fets" arran de les polèmiques declaracions de l'exsenador d'ERC.  Segons la portaveu socialista, Eva Granados, aquest dimecres s'hauria de fixar data de compareixença de Junqueras si tira endavant la votació de sol·licituds a la comissió d'Economia. En aquest sentit, ha lamentat que  JxSí vulgui fer servir una compareixença ordinària de Junqueras a la Comissió d'Afers Institucionals per "saldar" les explicacions per a l'afer Vidal.  No hi estan d'acord perquè els socialistes volen una compareixença "ad hoc". I en aquest sentit ha apuntat també que donaran suport a totes les peticions que es proposin per aquest assumpte per tal que el Govern doni explicacions: "Fer-lo plegar no és suficient", ha advertit.  Pressupostos a Garanties Estatutàries?  D'altra banda, la portaveu ha assegurat que el seu grup està a l'espera del dictamen que es voti aquest dimecres a la comissió d'Economia sobre el projecte de llei de pressupostos, per decidir si l'envien al Consell de Garanties Estatuàries. Estan amatents de l'esmena viva de la CUP en la disposició addicional 31, que preveu “habilitar partides per a garantir els recursos necessaris” per a la celebració del referèndum –els anticapitalistes no volen que inclogui el terme "en el marc de la legislació vigent en el moment de la seva convocatòria".   "No farem una valoració definitiva fins que veure com queda demà", ha apuntat Granados. En aquest sentit, ha insistit que el Consell de Garanties Estatutàries no pot fer judicis d'intencions polítiques sinó que se cenyeix al caràcter estatutari de la literalitat del text. En aquest sentit, ha admès que per ara "es faria difícil" dur-los al Consell.

Summary: El PSC no descarta un ple extraordinari però veu "més efectiu" les compareixences i una investigació pel cas Vidal


Els Mossos lamenten que part dels veïns de Sant Pere de Vilamajor s'oposi a la instal·lació d'una residència d'inserció laboral per a menors migrats al municipi i fan una crida a combatre la "ignorància". Ho ha indicat el comissari responsable de la Regió Metropolitana Nord, Sergi Pla, en una entrevista a l'ACN. Pla alerta que seguir aquest camí "és perillós" i adverteix que "no tots aquests joves són delinqüents". Alhora, remarca que el percentatge que es dedica a cometre delictes "és el mateix que el de joves d'aquí o d'altres nacionalitats". Tot i això, ha anunciat que s'establirà un punt de patrullatge en aquesta localitat per prevenir possibles "conflictes" derivats de la tensa situació que es viu al municipi.   El comissari Sergi Pla s'ha mostrat molt crític amb el to de les veus que s'oposen al projecte i diu que és una "vergonya" que se n'estigui parlant en determinats termes. "Estem anant per un camí perillós quan la gent és ignorant i no sap de què parla", ha comentat el comissari. Demana "anar amb molt de compte" perquè aquests menors "han vingut per quedar-se".  Pla s'ha referit als episodis amb joves migrats que l'any passat van tenir lloc en diversos municipis del Maresme com Canet de Mar, el Masnou o Calella, i ha assegurat que la situació a Sant Pere de Vilamajor no té res a veure: "El que va passar allà estava originat per unes realitats de determinats nois que estaven cometent delictes" En canvi, detalla el comissari, en el cas vallesà el que estan fent alguns veïns és "anticipar-se i veure l'arribada d'aquests joves com un problema". Aquests joves, defensa, han de poder rebre "el mateix tracte que d'altres immigrants que han arribat a Catalunya procedents d'altres zones del món". Per Pla el que s'ha de fer és "acollir" i "protegir" aquests menors en lloc d'assenyalar-los. "No entenc quin problema comportaran aquests joves, què passa si potser s'ajunten a la plaça del poble?, de què estem parlant, d'incultura d'ells o de la que tenen determinades persones?", s'ha preguntat.   Tot i això ha reconegut que el conflicte que s'ha originat empeny el cos a establir un punt de patrullatge al municipi que abans no existia.  "Nosaltres parlem de punts d'interès", ha explicat Pla, que ha apuntat que s'ha produït un "canvi en el territori" que els obligarà a patrullar en zones on "abans no hi havia motiu per fer-ho assíduament i en uns horaris determinats".  L'origen del conflicte La polèmica va arrencar el mes de febrer passat després que l'Ajuntament de Sant Pere de Vilamajor fes públic un comunicat en què anunciava que la Generalitat instal·laria una residència d'inserció laboral per a joves migrats al municipi. L'espai acollirà una vintena de joves que porten entre un any i mig i dos a Catalunya i que "disposen de competències lingüístiques i formatives", segons explica el departament de Treball, Afers Socials i Famílies. Tot i això, alguns veïns no veuen amb bons ulls el projecte. Acusen la Generalitat i el govern local d'haver-los amagat informació i alerten que aquest és un poble "residencial", que no disposa d'activitat econòmica, ni lúdica ni comercial i que a més no té Policia Local.

Summary: Els Mossos fan una crida a combatre la "ignorància" sobre el centre de menors migrats a Sant Pere de Vilamajor


Bankia ha obtingut un benefici net atribuït de 400 milions d'euros durant el primer semestre del 2019, un 22,3% menys en relació al mes de juny de l'any passat, segons un fet rellevant que l'entitat ha publicat a la Comissió Nacional del Mercat de Valors (CNMV). La disminució dels beneficis es deu a una caiguda del 52% del volum d'operacions financeres (ROF) en aquest període. D'altra banda, el negoci purament bancari o 'core' (és a dir el marge d'interessos més comissions menys despeses) va arribar als 639 milions d'euros, un 0,3% més que en els primers sis mesos del 2018, gràcies a la "bona evolució de l'activitat comercial", i l'impacte positiu de la contenció de costos. D'altra banda, marge d'interessos ha sumat 1.018 milions, una disminució del 2,8% per l'impacte de les vendes i la rotació de carteres realitzades aquests dos últims anys, així com pels venciments registrats de l'estoc de crèdit. La millora de la rendibilitat del crèdit queda reflectida en el marge brut de clients, que ascendeix fins a l'1,65%. Els ingressos per comissions s'han mantingut estables en el semestre i han arribat als 533 milions d'euros. En concret les comissions per serveis de cobraments i pagaments han augmentat un 10,4% i els actius sota gestió un 2,5%. A més, el marge brut ha caigut un 9,2% fins als 1.671 milions d'euros, mentre que les despeses d'explotació s'han reduït un 3,4% en el primer semestre de l'any, arribant als 912 milions d'euros, fruit de la materialització de les sinergies generades després de la integració amb Banco Mare Nostrum (BMN). El cost de risc es troba en un 0,17% a finals de juny, cosa que suposa tres punts bàsics per sota del nivell registrat fa un any. I és que, durant els primers sis mesos d'exercici, Bankia ha reduït en 1.000 milions d'euros els actius improductius, entre ells els riscos dubtosos bruts (-10%). A més, també baixa la taxa de morositat, que ha passat del 8,1% de l'any passat al 5,7%. En un comunicat el president de l'entitat, José Ignacio Goirigolzarri, ha celebrat que millori la qualitat del balanç i que es generi capital "de forma orgànica". "En el semestre hem arribat als 400 milions d'euros tot i la conjuntura complexa" per l'impacte negatiu dels tipus d'interès marcats pel Banc Central Europeu (BCE), recorda. Goirigolzarri ha destacat l'increment de la base de clientela i dels nivells de satisfacció dels clients. D'altra banda, el conseller delegat de l'entitat, José Sevilla, ha destacat el dinamisme comercial del banc que ha permès que es guanyi quota de mercat en finançament al consum i a empreses i que a més han sigut líders en captació de fons d'inversió en el primer semestre.  Sevilla ha indicat que la millora de la qualitat del balanç segueix sent "una prioritat" que es demostra per la reducció de 1.000 milions d'euros dels actius improductius. El conseller delegat també ha destacat que la ràtio de capital segueix augmentant i, a finals de juny, ja se situa al 12,9%.

Summary: Bankia guanya 400 milions d'euros el primer semestre del 2019, un 22,3% menys que l'any passat


Massalcoreig té 600 habitants i només tres casos de covid-19, tots d'una unitat familiar i a l'etapa final de la quarantena. Per això, el municipi considerava "injust" que quedés inclòs en l'enduriment de les restriccions de la ciutat de Lleida i els set municipis del Baix Segre. L'alcaldessa, Montserrat Jové, ha explicat que es va queixar a la Diputació, la delegació del Govern i al conseller Buch i, finalment, la jutgessa ha decidit excloure el municipi. La notícia s'ha rebut amb molta satisfacció al poble: "No ens mereixíem el contrari, hem fet tot el que ens han dit", explica la Mari Carmen, una de les veïnes. En canvi, La Granja d'Escarp, amb una situació molt similar, no ha quedat exclòs i ara l'alcalde reclama el mateix tracte.

Summary: Satisfacció a Massalcoreig per haver quedat fora de l'enduriment del confinament de Lleida i el Baix Segre


A Catalunya es van declarar 4.497 incendis en domicilis durant el 2016. Això suposa un 12% més que fa dos anys, quan no es va arribar als 4.000. La majoria d'aquests focs són a l'hivern com a conseqüència d'un major ús d'estufes i altres aparells de calefacció. Des del cos de Bombers però, alerten que un altre dels motius habituals són les "imprudències evitables" a la cuina. El cap de la regió d'Emergències de Girona, Enric Cano, recorda que els incendis a la cuina "es declaren durant tot l'any" i demana "molta atenció" quan s'encén un fogó o un electrodomèstic. "Hem de ser conscients que si tenim oli en una paella i no el vigilem es pot encendre i prendre la campana", alerta. Els Bombers van haver de fer en tot el 2016 gairebé 4.500 sortides per apagar focs en domicilis. Una xifra que ha anat en augment en els últims anys i que des del cos reconeixen que, en bona part, es deu a "descuits" per part dels inquilins. De fet, aquest és el segon any que pugen els incendis a domicilis particulars, i és que el 2015 se'n van registrar 4.356.   El cap de la secció de Prevenció de Seguretat en la llar, Carles Noguera, reconeix que aquesta puja no es deu a cap causa en concret. En aquest sentit demana "tenir cura" quan es manipula foc –sobretot, mentre es cuina- o bé quan s'endollen estufes i aparells elèctrics.   Tot i que l'hivern és l'època en què més incendis es declaren, el sotsinspector i cap d'Emergències a Girona, Enric Cano, alerta que el foc més habitual és el que té lloc a la cuina. "Cal estar atent quan tenim alguna cosa al foc o al forn", alerta.   Cano explica que els Bombers tenen detectats tres tipus d'incendis en habitatges; el que comença a la cuina, el que es produeix per una mala combustió d'una estufa o una xemeneia i el que es declara com a conseqüència d'una instal·lació elèctrica en mal estat. "El problema, més enllà del foc, és el fum", explica Cano.   En aquest sentit, el sots-inspector recorda que els Bombers tenen un vídeo penjat a internet on es donen consells en cas d'incendi en un bloc de pisos. Cano diu que "és important" veure aquestes recomanacions ja que expliquen què cal fer en cas de confinament a casa. "Molta gent pot pensar que el millor és ventilar perquè surti el fum. Tot el contrari, cal tancar portes, posar barreres al fum", remarca.   El cap de regió a Girona també recomana instal·lar detectors de fum que alerten si es produeix un incendi. "Són aparells molt econòmics i ens permetran tenir més temps de resposta", insisteix. Aquests detectors costen entre 6 i 20 euros, es poden trobar a qualsevol ferreteria o lloc especialitzat i són senzills d'instal·lar.   Les xemeneies, un problema a Girona   Enric Cano ha posat de relleu que una de les causes que provoca més focs en habitatge a les comarques de Girona és el mal manteniment de les xemeneies. Cano avisa que "cal netejar amb regularitat" les llars de foc, perquè s'hi acumula sutge i brutícia. "Si a més hi sumem el vent, pot provocar que la casa s'ompli de fum amb molta rapidesa", ha ressenyat   En total, a les comarques gironines el 2016 van haver-hi 768 focs en domicilis, una vintena menys que fa un any. La comarca on més n'hi van haver va ser la Selva (188), seguida del Gironès (180), l'Alt Empordà (151) i el Baix Empordà (141). Molt lluny se situa la Garrotxa, on els Bombers van apagar-hi 51 focs i el Pla de l'Estany i Ripollès, on només van encendre's 28 incendis en domicilis.   A la resta de comarques, la més afectada va ser el Vallès Occidental, on van registrar-se 570 incendis, seguida del Baix Llobregat amb 497 i el Barcelonès (416). Per contra, el Priorat amb vuit, la Terra Alta amb set i l'Alta Ribagorça amb sis, van ser les comarques on menys incendis a la llar es van declarar. Per demarcacions, les comarques de Barcelona són les més afectades. En total s'hi van declarar 2.665 incendis en habitatges. Aquesta xifra representa un augment d'un 13% en dos anys. Pel que fa a comarques de Tarragona, van registrar-se 642 incendis aquest 2016. El Tarragonès amb 195 focs i el Baix Camp amb 142, van ser les més afectades. A la demarcació de Lleida els Bombers van haver d'apagar 421 incendis, la majoria al Segrià (112).   Torna a pujar el número de morts   L'augment del número d'incendis entre els anys 2015 i 2016 també deixa tres morts més. L'any passat van ser setze les víctimes mortals com a conseqüència d'un foc en un domicili, davant les tretze del 2015. Amb tot, Cano considera que els ciutadans cada cop "prenen més consciència" quan hi ha un incendi i "saben millor com actuar".   La  dinàmica durant el gener de 2017 no és bona, i és que de moment ja hi ha hagut quatre persones que han perdut la vida durant el primer mes de l'any, i s'han produït 626 incendis en domicilis.

Summary: Els Bombers apaguen gairebé 4.500 focs en habitatge durant el 2016, un 12% més que dos anys enrere


L'escriptora osonenca Irene Solà ha rebut el premi Punt de Llibre de la tercera edició dels Premis Núvol, que s'atorguen a 10 creadors menors de 40 anys. El premi Calàndria ha estat per a Tarta Relena, el duet musical format per Marta Torrella i Helena Ros. El premi Castafiore se l'ha endut Anna Alàs, "una de les joves amb més projecció del panorama operístic i liederístic a Catalunya", segons el jurat. El premi Web Negre ha estat per a l'humorista Joel Díaz, "de maduració tardana i auge estel·lar". El premi Galeries se l'ha endut Laia Estruch, artista que treballa les performances a partir de la veu. La il·lustradora Eva Palomar ha rebut el guardó Sa Il·lustríssima, i l'escenògrafa Laura Clos 'Closca' ha rebut el premi l'Apuntador. D'altra banda, la directora de cinema Irene Moray ha estat guardonada amb el premi Pantalles, amb una obra que "s'inscriu en la forma de fer cinema europea diferent de l'americanofília de l'Escac que ens ha allunyat durant massa temps de la tradició a la qual pertanyem i hauríem de voler pertànyer", ha indicat el jurat. El premi La Ruta del Jazz s'ha atorgat al pianista Xavi Torres, finalista del concurs Thelonious Monk, un dels més prestigiosos del món d'aquest estil musical, o guanyador com a solista a la competició internacional Keep An Eye. Finalment, el premi Homo Fabra ha recaigut ex-aequo en dos traductors, Pau Sabaté i Arnau Barios, autors de traduccions en vers de la 'Ilíada' i 'Eugeni Onegin'. "Han sabut traslladar dues obres cabdals de la literatura universal a un català fresc, actual i accessible". Pessebre cultural D'altra banda, els responsables de Núvol han tirat endavant una iniciativa curiosa per la qual proposen crear un pessebre amb personatges del món de la cultura. Per a cada figura proposen tres candidats, que es poden votar a través del web pessebrecultural.pagedemo.co. Per exemple, com a àngel proposen Paul B. Preciado, Sebastià Portell o Clara Peya. Per al caganer s'ha optat per Albert Pla, Joel Díaz i Albert Serra. I per al nen Jesús, Tarta Relena, Irene Solà o Daura Mangara.

Summary: Irene Solà, Tarta Relena, Anna Alàs, Joel Díaz, Laia Estruch i Eva Palomar, Premis Núvol 2019


L'Audiència de Barcelona ha condemnat a 18 mesos de presó el ginecòleg Carlos Morín per practicar onze avortaments il·legals a les seves clíniques. Paral·lelament, el psiquiatre Pascual Ramon Mora ha estat sentenciat a la mateixa pena i la resta han quedat absolts. La sentència conclou que Morín "sabia que amb l'activitat dissenyada i organitzada per ell (exclusivament) a les clíniques es cometrien avortaments sense complir cap dels supòsits previstos a la Llei de l'Avortament". Morín i la resta d'acusats van ser absolts en una primera sentència de l'Audiència però el Suprem va obligar a repetir el judici.  La fiscalia i les acusacions populars demanaven inicialment uns 300 anys de presó per prop d'un centenar d'avortaments irregulars, a més dels delictes de falsedat documental i associació il·lícita. En acabar el judici, el passat mes de març, les acusacions van rebaixar el número d'avortaments que consideraven delictius fins a un màxim de 59, i en comptes de tres anys de presó per cadascun, demanaven un any de presó, tenint en compte les dilacions indegudes del procés, que havia començat el 2007 i que el Suprem va obligar a repetir el 2013. Finalment, però, el tribunal només considera demostrat que es van cometre irregularitats en onze avortaments, ja que no hi havia l'informe psiquiàtric preceptiu per acollir-se al supòsit de greu risc per a la salut psicològica de la mare. Per cada delicte l'Audiència els condemna a sis mesos de presó, i els absol dels delictes de falsedat i associació il·lícita. El Codi Penal limita el temps màxim de compliment de condemna al triple de la pena individual més alta. Com que les penes són de sis mesos per cada avortament, la pena final queda en un any i mig de presó, a més de sis anys i mig d'inhabilitació per treballar en l'àmbit sanitari. Segons el tribunal, Morín "exercia un control exhaustiu de les activitats" de les seves clíniques, i prenia totes les decisions sobre l'organització de la feina, la funció i la remuneració de cada treballador, a més dels protocols a aplicar. "Cap decisió mínimament transcendent es prenia sense la seva aprovació" i feia una "supervisió permanent", assegura la sentència. Per això, el considera l'autor "mediat" dels avortaments il·legals, ja que "sabia que amb l'activitat dissenyada i organitzada exclusivament per ell" a les clíniques es cometrien avortaments sense complir els requisits legals i que els delictes serien comesos per empleats que actuarien "sota error de prohibició", o sigui ple desconeixement de la il·legalitat. "Finalment, sobretot tenia plena capacitat per decidir i executar, en qualsevol moment, el cessament de l'activitat que donava lloc a la comissió d'il·lícits penals". Sobre el psiquiatre Ramón Mora, el tribunal assegura que en tots els avortaments demostrats il·legals per absència del dictamen psiquiàtric és aquest metge qui apareixia com a psiquiatre signant dels impresos que "pretenen tenir els efectes d'un dictamen i que s'ha considerat acreditat que són falsos o simulats". Segons l'Audiència, el psiquiatre sabia que la firma del dictamen i la seva posterior inclusió a la història clínica de la pacient "portaran a la pràctica d'una interrupció de l'embaràs fora dels casos permesos per la llei". Dels 2.780 historials mèdics que la Guàrdia Civil va analitzar, finalment a judici se'n van tenir en compte 72 de sospitosos i la fiscalia en va considerar il·legals 59. Al final, l'Audiència, tenint en compte que la Llei de l'Avortament del 2010 era més favorable als acusats, n'ha considerat delictius un total d'onze. La defensa de Morín ja ha anunciat que pensa recórrer la sentència al Tribunal Suprem. Primer judici El primer judici contra Morín i la seva desena de col·laboradors, entre els que hi havia la seva esposa, ginecòlegs, psiquiatres, infermeres i administratives, va durar diversos mesos, va aixecar molta expectació mediàtica internacional i va acabar amb una sentència absolutòria el gener del 2013, que va sorprendre a molts sectors. El tribunal va considerar que la totalitat de les interrupcions voluntàries de l'embaràs que van practicar es van dur a terme amb el consentiment i sota petició expressa de les dones embarassades i, en el cas de les menors, del seu representant legal. També van quedar absolts dels delictes de falsedat documental i d'associació il·lícita. Morín s'enfrontava a penes de fins a 270 anys de presó, però va quedar absolt, juntament amb els seus deu col·laboradors, en considerar que els avortaments es van fer amb el consentiment o la petició expressa de les embarassades. Van ser jutjats per practicar desenes d'avortaments en clíniques privades de Barcelona de forma irregular, saltant-se la llei en no practicar proves psiquiàtriques a les mares o practicant avortaments a fetus de més setmanes de les permeses. També s'enfrontaven als delictes d'associació il·lícita, falsedat documental i delicte fiscal. La fiscalia i les acusacions van recórrer al Suprem, que va anul·lar el primer judici perquè l'Audiència va anul·lar certes proves, com un vídeo amb càmera oculta. El 2013 el Tribunal Constitucional va considerar il·legítim l'ús de la càmera oculta, però el Suprem considera que no sempre vulnera els drets de l'afectat, sinó que el tribunal ha de fer un "rigorós judici de ponderació entre els drets a la intimitat i a la pròpia imatge i la possible existència d'una finalitat legítima, atenent sempre els principis de proporcionalitat, necessitat i racionalitat". D'altra banda, el Suprem també va dir que es va vulnerar el dret d'aportació de proves de la fiscalia i les acusacions populars en un altre àmbit. Morín i altres acusats es van negar a respondre les preguntes del fiscal durant el judici, però en canvi van respondre les preguntes dels seus advocats defensors. Per això, la fiscalia va demanar que es llegissin les seves declaracions al jutjat d'instrucció, on sí que van respondre les preguntes del ministeri fiscal, cosa que el tribunal va vetar. El Suprem va considerar que la decisió dels acusats no és un "silenci que impedeix qualsevol judici de contrast amb allò declarat anteriorment, sinó davant d'una selecció estratègica d'aquelles preguntes que es volen respondre i quines no". Per això, considera que l'acusació té la potestat de fer llegir les declaracions en fase d'instrucció, per tal que el tribunal jutjador pugui formar-se un criteri sobre la credibilitat de l'acusat. Amb la llei del 1985, en el primer supòsit d'avortament --risc físic o psíquic per la mare-- no hi havia límit de setmanes de gestació, però es requeria un informe psiquiàtric previ. Les acusacions asseguraven que alguns d'aquests informes eren falsos, s'havien omplert després de la intervenció o ho havien fet professionals no qualificats. Tot i així, els magistrats no ho van considerar demostrat, ja que en cap cas es va poder determinar que el diagnòstic fos fals, tot i que sí que admetia que algunes firmes ho eren. El tercer supòsit d'avortament era la malformació del fetus, que sí que establia un límit màxim de 22 setmanes de gestació. Però el tribunal no va trobar cap cas que superés aquest límit, tenint en compte que les ecografies tenen un marge d'error de dues setmanes aproximadament. Tampoc considerava demostrat que s'alteressin electrònicament els ecògrafs per amagar-ho, cosa tècnicament molt complicada. L'Audiència també va argumentar que totes les dones que van avortar i declarar durant el judici no van concretar cap il·legalitat, i que els testimonis protegits van ser totalment irrellevants, ja que fins i tot alguns es van retractar. Igualment, les inspeccions del Departament de Salut no van detectar cap intervenció il·legal. Per últim, el tribunal va considerar irrellevant la presència dels trituradors biològics, ja que no s'ha demostrat que servissin per triturar fetus de més de 22 setmanes.

Summary: L'Audiència de Barcelona condemna a 18 mesos de presó el ginecòleg Carlos Morín per practicar onze avortaments il·legals


La Diputació de Girona destina prop de 5 MEUR a pal·liar els efectes del Gloria a la demarcació. Al llarg dels últims dos mesos, la Diputació ha aprovat dos expedients de crèdit extraordinaris que aportaran, en concret, 4.725.800 euros a despeses relacionades amb el temporal que va provocar nombrosos danys a finals de gener. El Gloria va provocar el desbordament de rius i rieres, entre els quals es troba el riu Ter, i va ocasionar nombrosos desperfectes en el litoral català. Davant d'aquesta situació d'emergència, i per atendre situacions urgents, la Diputació ha acordat proveir de recursos econòmics el territori gironí per fer front conjuntament a aquesta situació excepcional. Per una banda, i d'acord amb l'expedient de crèdit extraordinari aprovat al ple del 24 de març passat, la Diputació destinarà 2 MEUR íntegrament als ajuntaments de les comarques gironines per ajudar-los a finançar les despeses ocasionades per aquest fenomen meteorològic als seus municipis.  La concessió d'aquestes subvencions, en règim de competència competitiva, es vol coordinar amb les línies de subvenció que aprovi la Generalitat de Catalunya i anirà destinada als ajuntaments i entitats municipals descentralitzades incloses en l'àmbit territorial de la Diputació de Girona que compleixin els requisits.   La modificació de crèdit està pendent d'exposició pública. Un cop finalitzi aquest període, que és de quinze dies hàbils, es dotarà de crèdit les aplicacions pressupostàries corresponents. Inversió en xarxa viària i vies verdes  Per altra banda, l'expedient de crèdit extraordinari aprovat al ple del mes de febrer aporta un total de 2.725.800 euros per pal·liar els efectes del temporal Gloria en l'àmbit d'actuació de la Diputació de Girona. Aquestes ajudes, que ja s'han començat a tramitar, estan distribuïdes de la manera següent: el 42,4% de l'import és per reparar les afectacions en les rutes del Consorci de les Vies Verdes de Girona; el 41% és per a les emergències en la xarxa viària gestionada per l'ens i el 16,6 % restant, per a la reparació de les carreteres que formen l'àrea gironina del Parc Natural del Montseny. En concret, 1.155.800 euros està dedicat a reparar els danys més importants a les vies verdes de Girona. Aquestes afectacions s'han centrat en sis punts principals: la reconstrucció del pont d'Anglès-la Cellera, l'arranjament de forats i la reposició de sauló en més de 20 quilòmetres al llarg de les rutes, el condicionament del ferm formigonat a la Cellera de Ter, la reparació de la plataforma de la via verda al Pasteral, la retirada de les esllavissades de terres, vorals, i arbres a la Ruta del Ferro i del Carbó així com a la Ruta del Carrilet I i la reposició d'esculleres i murs de contenció que van quedar desplaçats. En aquests moments les gestions o treballs necessaris per resoldre totes les afectacions es troben iniciades, tot i que s'han hagut d'aturar temporalment a causa de l'estat d'alarma establert per l'emergència sanitària produïda per la covid-19. Per altra banda, un import d'1.120.000 euros és per a les emergències en la xarxa viària gestionada per la Diputació. Fins a un total de 91 carreteres van patir danys de diversa consideració produïts pel temporal Gloria. Aquests danys van requerir una actuació immediata per garantir la seguretat viària (esllavissades, soscavacions, aterraments, problemes en el drenatge, etcètera). Finalment, un total de 450.000 euros estan destinats a la restauració dels camins estratègics per a la gestió del Parc Natural i Reserva de la Biosfera del Montseny, del qual la Diputació de Girona és cogestora juntament amb la Diputació de Barcelona. Arran del temporal, 165 quilòmetres de la xarxa viària bàsica del Parc Natural es van veure greument afectats, segons van estimar inicialment els serveis tècnics del Parc. Aquestes ajudes es canalitzaran a través dels ajuntaments afectats mitjançant una subvenció directa. A més, aquestes subvencions, que ja s'estan tramitant, compten amb la cooperació continua entre els tècnics del parc i els de la Diputació Girona, tant des de l’anàlisi inicial de la situació com en la gestió i aplicació al terreny. Les intervencions que es proposen han de dotar els camins dels elements necessaris per minimitzar el risc de degradació causat per l'aigua i garantir la seguretat del trànsit dels usuaris.


El ple del Parlament ha aprovat la Proposició de llei d’adaptació de la Llei de vegueries per incorporar la del Penedès a la divisió territorial catalana aprovada el 2010 i que està pendent d’aplicar. La proposició l’havien presentat JxSí, PSC, CSQP i CUP i en el debat final a la Cambra catalana ha rebut els vots favorables d’aquestes formacions i en contra de C’s i PPC. La vegueria del Penedès inclourà les comarques de l’Alt Penedès, el Baix Penedès, el Garraf i l’Anoia, a excepció de vuit municipis d’aquesta comarca. Amb aquesta seran vuit les vegueries que conformaran la divisió territorial catalana que es va aprovar el 2010 però que està pendent d’aplicar ja que el 2011 es va ajornar la constitució a l’espera d’una modificació de la normativa estatal per fer-la efectiva.

Summary: El Parlament dona llum verda a la vegueria del Penedès en la divisió territorial catalana pendent d’aplicar


La plaça de Sant Jaume de Barcelona ja està plena de gom a gom després que el Parlament hagi declarat la independència de Catalunya. L'ANC i Òmnium Cultural han fet una crida per celebrar al carrer la declaració d'independència i han convocat la 'Festa de proclamació de la República' a les sis de la tarda a la plaça de Sant Jaume. Una estona abans, la plaça ja està col·lapsada de gent després que moltes persones s'han traslladat fins aquí des de la Ciutadella, on han seguit el transcurs dels esdeveniments al Parlament que han culminat amb la proclamació de la República catalana independent.

Summary: La plaça Sant Jaume plena de gom a gom després de la proclamació de la República catalana


Es mantenen els retards de 30 minuts de mitjana als trens de la R1 de Rodalies i la circulació per via única entre Mataró i Arenys de Mar, segons informa Renfe. La incidència ha començat cap a les 07.15 hores i ha estat provocada per una doble avaria al sistema d'electrificació i la catenària a Sant Andreu de Llavaneres (Maresme). Tècnics d'Adif s'han desplaçat al lloc i ja han reparat la incidència al sistema d'electrificació  –que ha obligat a interrompre totalment la circulació durant mitja hora, de 10.00 a 10.30 hores- però encara es manté l'avaria a la catenària. La previsió d'Adif és que cap a les 17.00 hores ja s'hagi solucionat la incidència i es pugui restablir la circulació en ambdues dues vies en el tram entre Mataró i Arenys.  (En l'actualització Renfe informa que es tracta d'una doble avaria a Sant Andreu de Llavaneres, que els retards es mantenen en 30 minuts i que la previsió de resolució de la incidència per part d'Adif és a les 17.00 hores).

Summary: ACTUALIZACIÓ:Es mantenen els retards de 30 minuts a la R1 i la circulació per via única entre Mataró i Arenys de Mar


Els jubilats d'algunes comunitats autònomes (Andalusia, Extremadura, País Basc, La Rioja, Castellà i Lleó, Ceuta i Melilla) han començat a comprar els seus viatges amb destí a la costa peninsular i ciutats d'interior aquest dimecres, mentre que els jubilats de Catalunya, País Valencià, Galícia i Navarra els podran comprar a partir del dilluns 16 de novembre, segons el calendari de l'Imserso adscrit al Ministeri de Sanitat, Serveis Socials i Igualtat. Els destins de la costa peninsular inclouen localitats d'Andalusia, Múrcia, País Valencià i Catalunya mentre que el turisme d'interior inclou circuits culturals, turisme de natura, capitals provincials i Ceuta i Melilla, segons el programa de l'Imserso.  El programa de viatges de l'Institut de Persones Grans i serveis Socials (Imserso) es trobava bloquejat com a conseqüència de la impugnació de la unió temporal d'empreses formada per Halcón Viatges (Globalia) i Viatges Barceló que van impugnar el concurs de viatges de l'Imserso. La impugnació tenia com objectiu rectificar l'adjudicació d'un dels tres lots de viatges a l'Ute Mundiplan formada per Iberia, Alsa, Gowaii i IAG7 Viatges. Prèviament el grup liderat per Iberia havia presentat un recurs contra la decisió de l'Imserso.  Ara, l'Imserso ha començat aquest dimecres la comercialització del lot 1 (costa peninsular) i el lot 3 (turisme d'interior). Finalment, els destins del lot 2 (Canàries i les Illes Balears) es posaran a la venda a partir del dijous 19 de novembre.  Com cada any, el calendari de compres es diferent per comunitats autònomes. Aquest dimecres han iniciat la contractació els jubilats i la gent gran de les autonomies d'Andalusia, Extremadura, País Basc, La Rioja, Castellà i Lleó, Ceuta i Melilla.  Les comunitats d'Aragó, Castellà la Manxa, Cantàbria, Illes Balears, Illes Canàries, Múrcia, Astúries i Madrid podran començar les compres d'aquest dos lots 1 i 3 a partir del divendres 13 de novembre i finalment les comunitats de Catalunya, País Valencià, Galícia i Navarra podran començar a compra a partir del dilluns 16 de novembre, sempre els destins del lot 1 i 3.  Els destins del lot 2, corresponents a les Illes Canàries i a les Illes Balears es podran començar a comprar a partir del dijous 12 de novembre també condicionat al cens per comunitats autònomes. En el cas de Catalunya, els jubilats i la gent gran catalans podran començar a comprar els destins insulars del lot 2 a partir del divendres 27 de novembre.  Les persones grans que opten a la compra d'aquests viatges s'han d'haver subscrit abans del 5 de juny d'aquest any i a partir del dia 2 d'aquest mes de novembre haurà rebut una acreditació del Imserso per poder començar a contractar el seu destí quan els hi permeti el calendari publicat, segons han explicat fonts del Ministeri.

Summary: Els viatges de l'Imserso amb destí a la costa peninsular i a l'interior es posen a la venda a partir d'aquest dimecres


Josep Rull, conseller de Territori i Sostenibilitat cessat pel govern espanyol, ha anunciat aquest dimarts a la nit a través del seu compte a la xarxa social Twitter que ha rebut la citació per comparèixer el dijous 2 de novembre a les 9 del matí davant l'Audiència Nacional. La magistrada Carmen Lamela ha admès a tràmit la querella de la Fiscalia General de l'Estat que l'acusa a ell i a la resta del Govern d'un delicte de rebel·lió. "Ara mateix, a les 22.44 h, han vingut a casa a notificar-me la citació davant l'Audiencia Nacional per a dijous 2 a les 9.00 h. Estat de Dret...", ha piulat Rull.

Summary: Rull anuncia que ha rebut a tres quarts d'onze de la nit la citació per comparèixer davant l'Audiència Nacional


Un tren Talgo que viatjava en direcció a l'estació de Sants de Barcelona ha quedat aturat a Salou després que la via per la qual circulava hagi quedat inundada a causa de la pluja, segons ha informat Protecció Civil. La mateixa font indica que la circulació ha quedat tallada en aquest punt del trajecte. A conseqüència de l'incident s'ha decidit activar la fase de prealerta del pla d'emergències ferroviàries Ferrocat. Cal recordar que Protecció Civil també ha activat a primera hora del vespre la fase d'alerta del pla Inuncat per la possibilitat de pluges intenses a bona part del país. No es descarta que al llarg de les hores es puguin arribar a acumular quantitats de pluja pròximes o superiors als 150 litres per metre quadrat.

Summary: Un tren Talgo queda aturat a Salou després que la pluja hagi inundat la via


Pacients de Vall d'Hebron han començat a beneficiar-se de l'accelerador de radioteràpia Halcyon, un model molt innovador que permet millorar la precisió i la seguretat dels tractaments oncològics. Amb un cost de 2 milions d'euros, és el primer equipament que s'instal·la a Catalunya de la donació realitzada per la Fundació Amancio Ortega. "L'alta precisió permet que la radiació s'adapti al màxim a la forma del tumor per protegir el teixit sa. A més, el procediment se simplifica i s'automatitza de manera que és molt més segur per al pacient", destaca el cap del Servei d'Oncologia Radioteràpica, el doctor Jordi Giralt. És el primer accelerador d'aquest model que s'instal·la a l'estat espanyol i el dinovè d'Europa. "Ens posem al primer nivell de tecnologia en el tractament de radioteràpia per als nostres pacients", recalca Giralt. La Fundació Amancio Ortega va signar un acord amb la Generalitat el 2017 per donar 47 milions d'euros per a la compra d'equipament de radioteràpia i de tecnologia per al cribratge i el diagnòstic del càncer de mama. Vall d'Hebron té quatre acceleradors lineals i l'Halcyon ha substituït el més antic. Es tracta d'un equipament "d'última generació, el més modern en el seu camp", destaca també el gerent de l'Hospital Vall d'Hebron, el doctor Vicenç Martínez. L'activitat d'aquest accelerador, que tractarà més de 400 pacients l'any, es dedicarà a tumors de la zona pèlvica, com els de pròstata i els ginecològics, i els de pulmó.  La cap del Servei de Física i Protecció Radiològica de Vall d'Hebron, la doctora Mercè Beltran, subratlla que la "gran novetat" d'aquest accelerador és la radioteràpia guiada per imatge. L'aparell adquireix cada dia una imatge del pacient col·locat a la taula de tractament abans d'administrar la dosi de radiació. En pocs segons, l'accelerador compara la imatge del tractament planificat amb la imatge real del dia i aplica automàticament els desplaçaments necessaris perquè el pacient rebi la dosi en el lloc calculat. Fins que les dues imatges no encaixen, no comença el tractament.  Una altra de les característiques d'Halcyon és la distribució de les dosis de radiació amb intensitat modulada, de manera que es poden administrar aplicant nivells baixos als teixits sans, fet que redueix la toxicitat i els efectes secundaris del tractament. L'accelerador porta incorporat un sistema d'imatge d'alta qualitat que permet comprovar que aquestes tècniques complexes s'administren amb "alta precisió i seguretat".  L'equipament, en forma d'anell, també és més ràpid que els models anteriors i facilita el flux de treball dels professionals. A més, millora la identificació del pacient, que, quan es dirigeix a la màquina, es trobarà la seva fotografia en una pantalla. El pacient ha de validar la imatge, un sistema que garanteix que el tractament programat per l'accelerador és el seu. Més enllà de la seguretat, la precisió i la capacitat per tractar més pacients, el nou accelerador millora el confort. El tractament és més curt, de manera que el pacient es mou menys. L'equipament és menys sorollós i millora la comunicació visual i auditiva amb els professionals mentre el pacient rep el tractament. A la sala, s'han instal·lant unes lluminàries que reprodueixen la llum del dia.  Renovació de dos acceleradors més aquest any Després d'aquesta adquisició, Vall d'Hebron té previst renovar dos acceleradors més aquest any gràcies a l'acord amb la Fundació Amancio Ortega, amb 7 MEUR en total al centre. El segon accelerador que s'instal·larà se centrarà sobretot en el control del moviment respiratori. És el que s'anomena la radioteràpia en quatre dimensions, en què el moviment és la quarta dimensió. El tercer accelerador incorporarà una tecnologia d'altíssima precisió per tractar lesions petites. Entre els tractaments que farà aquest tercer equipament, hi haurà els tumors pediàtrics.  A l'Hospital Vall d'Hebron es tracten en aquest servei uns 2.000 pacients cada any i en més del 75% dels casos s'utilitzen tècniques complexes. És el centre de referència en radioteràpia oncològica infantil a Catalunya. Tracta el 80% dels pacients pediàtrics catalans i molts dels infants amb casos complexos de l'Estat.  "Còmode i ràpid" Un dels pacients que s'ha començat a tractar amb aquest nou accelerador és Francisco Rubio. "És còmode i ràpid", ha destacat després de rebre aquest dilluns la tercera sessió de radioteràpia, de la quarantena que té programades. "No fa soroll i pots mantenir-te quiet, sense moure't", ha valorat aquest pacient que s'està tractant un càncer de pròstata. "Molt agraït a qui hagi posat aquesta màquina. Qui sigui, està molt bé, això sí que és per a la gent", ha subratllat.

Summary: Vall d'Hebron instal·la l'accelerador de radioteràpia més avançat per millorar la precisió i seguretat dels tractaments


El grup Ciments Molins ha guanyat 41,9 milions d'euros durant els nou primers mesos de l'any, un 37,6% més que en el mateix període de l'any passat. Les societats de l'estat espanyol van retallar les pèrdues un 47% fins als 9 milions d'euros. Així, els beneficis vénen impulsats pels mercats exteriors, on el grup va guanyar 51 milions d'euros, un 7,5% més. Segons ha informat Ciments Molins en un comunicat, totes les companyies participades dels mercats internacionals van tenir un "excel·lent comportament" excepte les ubicades a Tunísia. Fonts de l'empresa han destacat els bons resultats registrats a Mèxic i l'Argentina, on s'ha augmentat la facturació un 26% i un 46,8% respectivament.

Summary: Ciments Molins guanya 41,9 milions d'euros entre gener i setembre, un 38% més, impulsat pels mercats exteriors


El president del Parlament, Roger Torrent, ha convocat el ple d'investidura de Jordi Sànchez per a divendres a les 10 hores i ha instat el Tribunal Suprem a garantir els drets polítics del candidat. De fet, a través d'un escrit dirigit al Tribunal Suprem, Torrent l'informa de la resolució del Comitè de Drets Humans de les Nacions Unides del passat 23 de març que insta l'estat espanyol a prendre "totes les mesures necessàries per garantir els drets polítics" de Sànchez. Per Torrent, “la concessió de les mesures cautelars implica una obligació de resultat a tots els poders de l’Estat i exigeix que s’habilitin els mecanismes necessaris perquè el diputat Jordi Sànchez pugui sotmetre’s al debat d’investidura”. A més, Torrent alerta que si el TS no dona compliment a la resolució de l'ONU, s'estaria produint un "dany irreparable als drets polítics" de Sànchez i l'estat espanyol estaria "incomplint" les seves obligacions internacionals.  El jutge del Suprem Pablo Llarena va rebutjar que Sànchez pogués sortir de Soto del Real per assistir al seu ple d'investidura previst per al 12 de març. Però uns dies més tard, les Nacions Unides van respondre una queixa presentada per la defensa de Sànchez fixant mesures cautelars. És precisament aquesta resolució que Torrent ha enviat aquest dilluns al Suprem.  Segons defensa Torrent, “la concessió de les mesures cautelars per part del Comitè de Drets Humans de les Nacions Unides implica una obligació de resultat a tots els poders de l’Estat i exigeix que s’habilitin els mecanismes necessaris perquè el diputat Jordi Sànchez pugui sotmetre’s al debat d’investidura”. I afegeix que “en el cas que el Tribunal Suprem no donés compliment a la resolució, s’estaria produint un dany irreparable als drets polítics del diputat Jordi Sànchez, i l’estat espanyol estaria incomplint les seves obligacions internacionals”. Per ser investit en primera votació, Sànchez necessitaria el suport de la majoria absoluta del ple del Parlament, és a dir, de 68 diputats. En cas de no superar aquesta primera votació, el candidat es pot sotmetre a una segona votació en la què n'hi hauria prou amb la majoria simple, és a dir, més vots a favor que en contra. Tenint en compte que Cs, PSC, Comuns i PP sumen 65 diputats, Sànchez n'hauria d'aconseguir 66. Per tant, seria imprescindible que els diputats Carles Puigdemont i Toni Comín puguin delegar el vot per no dependre dels vots de la CUP, que es manté en l'abstenció.

Summary: Torrent convoca el ple d'investidura de Sànchez per a divendres i insta el Suprem a garantir els seus drets polítics


El líder del PSC, Miquel Iceta, ha llençat aquest dijous un avís seriós i contundent dirigit a JxSí i la CUP. El socialista ha avançat que, davant la resolució que els independentistes estan impulsant al Parlament per engegar el procés d'independència, el PSC "utilitzarà tots els instruments a l'abast, incloent-hi el recurs davant del Tribunal Constitucional per tal que aquesta proposta no tiri endavant o no tingui cap efecte". A més, Iceta creu que el camí emprés pel sobiranisme després del 27-S requereix d'una "reconfiguració del mapa polític" per tornar el catalanisme "al centre" del debat. És per això que ha proposat crear "l'Aliança pel seny i pel catalanisme" amb el PSC i gent d'Unió, C's, Catalunya Sí Que Es Pot i decebuts de JxSí.  Miquel Iceta ha aprofitat la conferència que ha fet al Col·legi d'Advocats sobre el "catalanisme social i federal del segle XXI", per fixar la seva posició política tant al voltant de l'estricta actualitat com en el traçat a mig i llarg termini. Així, el socialista ha volgut començar la seva intervenció amb un rotund "no" a la proposta de resolució que Junts pel Sí i la CUP tramiten al Parlament.  "Ni parlar-ne. N o a dividir els catalans. No a sortir de la legalitat democràtica. No a un procés secessionista unilateral. No, no i no, perquè aquesta posició no té l’aval majoritari dels ciutadans de Catalunya, perquè situa Catalunya al caire de l’abisme i perquè trenca radicalment amb la trajectòria del catalanisme polític que vull reivindicar", ha dit, tot reiterant que el PSC "votarà en contra i no caurà en el parany de legitimar un debat que no té altre objectiu que subvertir la legalitat democràtica vigent", i que "no presentarà ni una proposta del PSC, ni farà esmenes a aquesta". "No tindria cap sentit", ha sentenciat.  I és que per a Iceta, el que està en joc "és massa important i no hi ha marge per a l’especulació política de caràcter electoralista". "Els anuncio, doncs, que utilitzarem tots els instruments al nostre abast, incloent-hi el recurs davant del Tribunal Constitucional per tal que aquesta proposta de resolució no tiri endavant o no tingui cap efecte", ha etzibat, emfatitzant amb duresa el que pensa fer el PSC en les properes setmanes.  La porta tancada de Pedro Sánchez  A més, Iceta ha volgut avisar que, passades les eleccions espanyoles del 20 de desembre, els diferents escenaris que es poden obrir no milloraran el panorama per als independentistes. "Diguem-ho clar: amb el forassenyat full de ruta perfilat en la recent Proposta de Resolució de Junts pel Sí i la CUP serà impossible negociar amb el govern de Rajoy, amb un eventual govern PP-Ciutadans, i amb un govern d’Espanya presidit per Pedro Sánchez. Un govern socialista d’Espanya, és a dir, del PSOE i del PSC, no negociarà el contingut de la proposta de resolució presentada dimarts, ni lleis d’estructures d’Estat, ni Llei de Procés Constituent, ni la de Transitorietat Jurídica ni sobre res que s’hi assembli", ha sentenciat rotund.  I és que per als socialistes catalans i espanyols no és ni plantejable "negociar sobre com Catalunya pot marxar". "No només ni principalment perquè nosaltres no volem marxar, sinó perquè els ciutadans de Catalunya han dit a les urnes majoritàriament que no volen separar-se de la resta d’Espanya. Han votat majoritàriament a les opcions polítiques que volem trobar una solució, no a les que volen una ruptura", ha comentat.  D'altra banda, Miquel Iceta ha volgut fer una proposta a futur, sabedor que l'escenari preelectoral actual fa complicat que es porti a terme ara. Així, ha fet una oferta oberta a tots aquells que pensaven que l'independentisme "els faria les coses més fàcils i han vist que no és així" i als partits que mai han estat independentistes. Es tracta de "configurar col·lectivament una Aliança pel Seny i pel Catalanisme, un projecte transversal que ha de ser compartit per tots aquells partits polítics, entitats de la societat civil, organitzacions sindicals i empresarials, referents culturals i associatius, persones de referència que, des de diferents òptiques polítiques i sensibilitats, tinguin com a objectiu pels propers anys aparcar utopies impossibles i sumar esforços".  Amb l'objectiu de "reconfigurar el mapa polític", la proposta vol recollir el socialisme, "l’esforç de reconstrucció d’Unió Democràtica", "l’evolució dels sectors de CDC que no volen hipotecar el seu projecte a les exigències d’ERC ni encara menys a les de la CUP", i "sectors d’esquerres que se senten orfes i alguns dels quals enyoren el paper central que va jugar el PSUC", dirigint-se així a C's, Unió, Catalunya Sí Que Es Pot i els "decebuts" de JxSí.  "Volem convertir la pluralitat política que existeix  a la societat en un avantatge competitiu; en un escenari en el que siguin possibles diferents aliances. Com es fa a d’altres països. Aliances que permetin la geometria variable i l’alternança, o grans coalicions si s’escau. Aliances en les que, més enllà dels programes electorals, hi hagi la capacitat d’acordar programes de govern un cop celebrades les eleccions", ha explicat Iceta, sense tancar, doncs, la porta a que l'Aliança sigui una marca electoral. Amb tot, Iceta no pretén que els partits deixin de banda les seves sigles i matisos, pe`ro sí que uneixin les seves forces per "recuperar el catalanisme per al centre del debat". "No es tracta de que ningú renunciï a res.  Aquest és un projecte que vol fer un exercici de sumes temporals per a assolir uns objectius molt concrets, no de renúncies als principis de cadascú. No volem que ningú hagi de renunciar als seus objectius finals sobre el model de societat, la manera en què s’ha de distribuir la riquesa o sobre el rol de Catalunya al món. El que volem, simplement, és acordar un nou marc de treball polític que esdevingui majoritari i, sobretot, que eviti l’esquinçament de la societat catalana, entenent que, entre les forces polítiques i socials que convinguin en compartir aquest nou marc, es produiran aliances parlamentàries diferents i variables que conformaran governs i oposicions", ha conclòs.

Summary: Iceta avisa que utilitzarà "tots els instruments inclòs el TC" per evitar que la resolució de JxSi i CUP "tiri endavant"


Un manyà obrirà la caixa forta que un testimoni va lliurar la setmana passada a la Guàrdia Civil en el marc del cas Petrum, pel suposat 3%. Segons ha pogut confirmar l'ACN, el titular del jutjat d'instrucció número 1 del Vendrell ha acordat aquesta mesura després que el director general d'Infraestructures, Josep Antoni Rosell, hagi negat ser el propietari de la caixa, que s'obre amb un codi de seguretat. Segons fonts policials, un testimoni va entregar la caixa i quatre maletins amb documentació a la Guàrdia Civil arran de la detenció de Rosell, dimecres passat, adduint que el propi Rosell li hauria demanat que ho guardés arran del registre a la seu de CDC del passat mes d'agost.  A més, segons fonts policials, la documentació localitzada a l'interior dels maletins s'ha inventariat amb la intenció d'analitzar-la més endavant. La diligència, que es preveia que seria ràpida, s'allarga des de les nou del matí, ja que s'ha hagut de requerir la presència d'un manyà perquè obri la caixa forta, que és de color blanc, de mida petita i disposa d'un teclat per introduir-hi el codi de seguretat.

Summary: Rosell nega ser el propietari de la caixa forta vinculada al cas Petrum i el jutge ordena que l'obri un manyà


L’Ajuntament de Sitges ha començat aquesta setmana els treballs de neteja per posar a punt les platges per a l’inici de la temporada turística, que està prevista per al dia 8 de juny coincidint amb la fase 3 del pla de desescalada. Aquest divendres s’ha llaurat la sorra de les platges Marina d’Aigualdolç, Sant Sebastià, la Fragata i la cala Balmins. Demà dissabte serà el torn de la platja de les Botigues. També es treballa per deixar en les millors condicions els accessos a les platges, muntar dutxes, rentapeus i sanitaris i reparar els desperfectes causats pel temporal Gloria. Així, es repararan les rampes de formigó a Cala Morisca, a la platja de la Ribera i a la platja de Bassa Rodona. Més enllà de la posa a punt de les platges en vista a l'estiu, el consistori ha anunciat que aquest dissabte reobrirà les platges Bassa Rodona, Estanyol i Riera Xica que fins ara es trobaven tancades per qüestions de seguretat i d’aquesta manera, totes les platges urbanes de Sitges estaran obertes per passejar-hi o fer-hi esport, no pas per banyar-se, com estipula el BOE.

Summary: Sitges comença la posada a punt de les platges de cara a la temporada turística


La interrupció de trens al subsòl barceloní per la presència de fum a l'interior dels túnels ha obligat els usuaris de la R1 ha finalitzar el seu recorregut a Badalona. Els viatgers provinents del Maresme han buscat en el bus, el metro i el taxi les seves alternatives, enmig d'una indignació generalitzada per una nova incidència a Rodalies. "Renfe i Metro, les dues tocant els collons!", ha etzibat una usuària. Una altra noia lamenta conèixer massa bé la ruta alternativa perquè això ja ha passat altres vegades. El buidatge dels combois ha provocat moments de bloqueig a l'estació de tren i rius de gent l'avinguda Martí Pujol, per on els viatgers anaven a buscar la connexió amb metro a la parada de Pompeu Fabra (L2), que també s'ha col·lapsat. Presses, corredisses i confusió han regnat a primera hora del matí a la sortida de l'estació de Rodalies de Badalona, a la R1. L'arribada de trens cada pocs minuts –la freqüència del pas dels combois no s'ha vist afectada– ha provocat escenes de col·lapse en una estació poc acostumada a ser 'final de trajecte'. La majoria de viatgers passa per Badalona cada dia, però no hi fa parada. Venen de Girona o el Maresme i el seu destí és alguna de les parades de Barcelona, tancades aquests dimarts per la incidència als túnels. Al baixar molts no sabien on adreçar-se per continuar el seu viatge: "Vinc de Calella, vaig a Sants i no sé on anar", explicava la Queralt. Alguns preguntaven indignats a les taquilles de l'estació, altres seguien el riu de gent que enfilava l'avinguda Martí i Pujol per buscar el metro a la plaça de Pompeu Fabra, on hi ha connexió amb la línia L2. Pel camí, per si un cas, els viatgers reconfirmen la idoneïtat del seu recorregut al personal de neteja de la via pública o conductors d'autobús. "Jo vaig a la universitat. Ara agafaré el metro fins a Passeig de Gràcia a veure que trobem allà. Altres vegades ja m'ha passat i més o menys ho domino però sempre agafa per sorpresa", explica la Laura, entre la indignació i la resignació. "Venim de Vilassar i el tren s'atura aquí. Ara intentarem agafar el bus o un taxi", comenta el Lucio. Una altra usuària, la Rosa, ha sortit indignada de l'estació i ha carregat contra el servei ferroviari i la manca d'informació: "Ens informem nosaltres amb el mòbil. Arribarem quan arribem", exclamava. A l'arribada a Pompeu Fabra les escenes de col·lapse s'han repetit. L'accés a l'estació no podia absorbir la gran quantitat de viatgers que arribaven.

Summary: Incertesa i col·lapse a Badalona per l'aturada de trens